ΓΡΑΠΤΗ ΕΡΩΤΗΣΗ E-0891/97 υποβολή: Pedro Marset Campos (GUE/NGL) προς την Επιτροπή (12 Μαρτίου 1997)

Θέμα: Το μέλλον των ανεξαρτήτων συνεργείων αυτοκινήτων στην Ισπανία

Ο κανονισμός EOK 1475/95 ((EE L 145 της 29.6.1995, σελ. 25 )) για τα αυτοκίνητα οχήματα που ενέκρινε πέρσυ η Επιτροπή προβλέπει ένα καθεστώς ελεύθερης παροχής τεχνικών πληροφοριών προς όλα τα συνεργεία επισκευής αυτοκινήτων στην Ευρώπη και εξουσιοδοτεί τον κατασκευαστή να μην ανακοινώνει, σε εξαιρετικές περιπτώσεις, ορισμένες τεχνικές πληροφορίες που αφορούν τα πρότυπα των νέων οχημάτων.

Η μελλοντική έγκριση του «ευρωπαϊκού προτύπου», το οποίο θα παρέχει το δικαίωμα στον κατασκευαστή που θέτει στην αγορά ένα προϊόν να μονοπωλεί επί ορισμένο χρονικό διάστημα τις τεχνικές πληροφορίες σχετικά με το νέο προϊόν, συνιστά σοβαρό πλήγμα κατά της εν λόγω αρχής της ελεύθερης πληροφόρησης.

Έχοντας υπόψη ότι η διάρκεια της χρησίμου ζωής ενός οχήματος είναι σχετικά μικρή, το δικαίωμα της μη ανακοίνωσης των τεχνικής φύσεως πληροφοριών αναγκάζει τους καταναλωτές να επισκευάζουν τα αυτοκίνητά τους στα αναγνωρισμένα συνεργεία των αντιπροσωπειών, σχεδόν καθ' όλο το διάστημα της χρησίμου ζωής του οχήματος, πράγμα που ευνοεί τη διατήρηση ενός πραγματικού μονοπωλίου, το οποίο μπορεί να εξελιχθεί σε απόλυτο, σε περίπτωση που η διάρκεια ισχύος του ευρωπαϊκού προτύπου είναι δεκαετής.

1. Λαμβάνοντας υπόψη τις διατάξεις των άρθρων 85 και 86 της Συνθήκης για την Ευρωπαϊκή Ένωση, δεν νομίζει η Επιτροπή ότι θα ήταν σκόπιμο να επανεξετασθούν εις βάθος το περιεχόμενο και οι συνέπειες του μελλοντικού «ευρωπαϊκού προτύπου»;

2. Τί θεωρεί η Επιτροπή ότι θα έπρεπε να πράξουν τα κράτη μέλη για να υπερισχύσει, κατά την εφαρμογή του «ευρωπαϊκού προτύπου», η αρχή του ελεύθερου ανταγωνισμού και να προστατευθούν τα δικαιωμάτα των καταναλωτών, όπως εντέλλεται η Συνθήκη;

3. Φρονεί η Επιτροπή ότι η ύπαρξη ενός «ευρωπαϊκού προτύπου», που προβλέπει την μη ανακοίνωση τεχνικών πληροφοριών επί μακρό χρονικό διάστημα, είναι συμβατή με τη διατήρηση των μικρών και μεσαίων συνεργείων αυτοκινήτων και, συνεπώς, με τη διατήρηση και τη δημιουργία θέσεων απασχόλησης σ' αυτό τον τομέα;

Απάντηση του κ. Monti εξ ονόματος της Επιτροπής (14 Μαΐου 1997)

Η οδηγία του Συμβουλίου και του Κοινοβουλίου σχετικά με τη νομική προστασία των σχεδίων και υποδειγμάτων την οποία προτείνει η Επιτροπή ((Έγγρ. COM(96) 66 )) και στην οποία αναφέρεται το αξιότιμο μέλος θα έπρεπε να προβλέπει, σύμφωνα με την Επιτροπή, μια εύλογη ισορροπία μεταξύ ενός υψηλού βαθμού προστασίας των δικαιωμάτων βιομηχανικής και εμπορικής ιδιοκτησίας των δικαιούχων των εν λόγω δικαιωμάτων και της τήρησης του ελεύθερου ανταγωνισμού στην εσωτερική αγορά. Εξάλλου, η θέση αυτή ευθυγραμμίζεται με την πολιτική της Επιτροπής στον τομέα της απασχόλησης, των μικρομεσαίων επιχειρήσεων (ΜΜΕ) και της προστασίας των καταναλωτών. Με βάση την προοπτική αυτή, η Επιτροπή προέβλεψε στην πρότασή της μια ρήτρα επιδιορθώσεως (άρθρο 14) που επιτρέπει την αναπαραγωγή των ορατών στοιχείων σύνθεστων προϊόντων, όπως τα αυτοκίνητα οχήματα, από ανεξάρτητες επιχειρήσεις, με δίκαιη και εύλογη αμοιβή η οποία καταβάλλεται από τον.

Στις13 Μαρτίου 1997, το Συμβούλιο εξέδωσε ομόφωνα μια κοινή θέση, η οποία δεν περιέχει πλέον αυτή τη ρήτρα επιδιορθώσεως αλλά προβλέπει τη δυνατότητα για τα κράτη μέλη (μέσω stand-still) να διατηρούν ή να εισάγουν κάθε διάταξη που αποτρέπει τη χρήση ανταλλακτικών που παράγονται από ανεξάρτητες επιχειρήσεις κατά τρόπο ώστε η επισκευή ενός σύνθετου προϊόντος κατά τον τρόπο αυτό να του προσδίδει την αρχική του εμφάνιση.

Η Επιτροπή θεωρεί ότι η πρότασή της, όπως τροποποιήθηκε μετά τις προταθείσες τροπολογίες εκ μέρους του Κοινοβουλίου, στην πρώτη ανάγνωση, ήταν σε θέση να δημιουργήσει μια ισορροπία μεταξύ, από τη μια πλευρά των συμφερόντων των παραγωγών αυτοκινήτων οχημάτων και από την άλλη πλευρά, εκείνων των παραγωγών ανταλλακτικών, των ασφαλιστών και των καταναλωτών. Αν και η Επιτροπή εκφράζει την ικανοποίησή της για το σύνολο της προόδου του σχεδίου, εκφράζει επίσης τη λύπη της για τη θέση του Συμβουλίου σχετικά με την ειδική αυτή πλευρά της ρήτρας επιδιορθώσεως. Στη φάση αυτή το κείμενο θα υποβληθεί στο Κοινοβούλιο για δεύτερη ανάγνωση.

Για να απαντήσει στις συγκεκριμένες ερωτήσεις του αξιότιμου μέλους, η Επιτροπή δεν θεωρεί λοιπόν απαραίτητο να αναθεωρήσει σε βάθος το σχέδιο οδηγίας, το οποίο για τους λόγους που προαναφέρθηκαν, συμφιλιώνει ευρύτατο φάσμα συμφερόντων. Θα επιμείνει μόνο στο πλαίσιο της επανένταξης της ρήτρας επιδιορθώσεως. Αν τελικά αυτό δεν πραγματοποιηθεί, τότε αρμοδιότητα θα έχουν τα κράτη μέλη να κανονίσουν, μέσω των εθνικών νομοθεσιών, τους όρους που κρίνουν κατάλληλους για την επικράτειά τους. Τέλος, η περίοδος κατά τη διάρκεια της οποίας το δικαίωμα του υποδείγματος προστατεύεται δεν πρέπει πράγματι να αφαιρεί το ωφέλιμο αποτέλεσμα της μεταγενέστερης χρήσης του από τις ανεξάρτητες επιχειρήσεις. Αυτός είναι ο λόγος για τον οποίο η Επιτροπή δέχτηκε την τροπολογία του Κοινοβουλίου με την οποία καταργείται οποιαδήποτε προθεσμία για την αναπαραγωγή των εξαρτημάτων με αμοιβή που καταβάλλεται στον δικαιούχο.

Όσον αφορά την εφαρμογή των άρθρων 85 και 86 της συνθήκης ΕΚ, είναι αυτονόητο ότι η Επιτροπή θα λάβει όλα τα απαραίτητα μέτρα στην περίπτωση παραβίασης των εν λόγω άρθρων.